CELEX: 52017PC0724
Language: lv
Date: 2017-12-01
Title: Priekšlikums PADOMES ĪSTENOŠANAS LĒMUMS, ar kuru Zviedrijai atļauj piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi konkrētos Zviedrijas ziemeļu apgabalos, saskaņā ar Direktīvas 2003/96/EK 19. pantu

EIROPAS KOMISIJA
            Briselē,1.12.2017
            COM(2017) 724 final
            2017/0320(NLE)
            Priekšlikums
            PADOMES ĪSTENOŠANAS LĒMUMS,
            ar kuru Zviedrijai atļauj piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi konkrētos Zviedrijas ziemeļu apgabalos, saskaņā ar Direktīvas 2003/96/EK 19. pantu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               1.1.Priekšlikuma pamatojums un mērķi
            
            
               Nodokļu uzlikšanu energoproduktiem un elektroenerģijai Savienībā reglamentē Padomes Direktīva 2003/96/EK
                  1
                (turpmāk “Enerģijas nodokļu direktīva” vai “direktīva”).
            
            
               Saskaņā ar minētās direktīvas 19. panta 1. punktu un papildus 5., 15. un 17. pantā izklāstītajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politisku apsvērumu dēļ.
            
            
               Šā priekšlikuma mērķis ir atļaut Zviedrijai noteiktās robežās piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi konkrētos Zviedrijas ziemeļu apgabalos. Pasākuma mērķis ir kompensēt konkrētā apgabala īpašo klimatisko apstākļu radītās papildu izmaksas par apkuri minētajos reģionos. 
            
            
               Direktīvas 19. panta 1. punkts paredz, ka Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politikas apsvērumu interesēs.
            
            
               Ar Padomes Lēmumu 2012/47/ES Zviedrijai atļauj piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi, kas atrodas konkrētās lēmuma pielikumā uzskaitītajās pašvaldībās. Turklāt nodokļa samazinājumam jābūt samērīgam ar tām papildu izmaksām par apkuri ziemeļos, salīdzinot ar pārējo Zviedrijas teritoriju, un samazinātajai likmei jāatbilst Direktīvas 2003/96/EK prasībām, jo īpaši minimālajiem nodokļu līmeņiem, kas noteikti minētās direktīvas 10. pantā. Šīs atļaujas termiņš beidzas 2017. gada 31. decembrī.
            
            
               Ar 2017. gada 10. maija vēstuli, pamatojoties uz direktīvas 19. pantu, Zviedrijas iestādes informēja Komisiju par nodomu turpināt piemērot šo samazināto akcīzes nodokļa likmi. Samazinājums nedrīkst pārsniegt SEK 96 par MWh jeb aptuveni EUR 10
                  2
                par MWh. Zviedrija ir lūgusi nodokļa samazinājumu apstiprināt uz sešu gadu laikposmu, t. i., līdz 2023. gada 31. decembrim, kas ir direktīvas 19. panta 2. punktā minētais maksimālais periods.
            
            
               Zviedrija sniedza papildu informāciju un skaidrojumus 2017. gada 1. septembrī.
            
            
               Zviedrija pamato pasākumu ar vides, kā arī reģionālās un kohēzijas politikas mērķiem. Zviedrija uzsver, ka valstī elektroenerģijai noteiktās akcīzes nodokļa likmes ievērojami pārsniedz minimālās nodokļu likmes, kas paredzētas Direktīvā 2003/96/EK, un ka tādēļ valsts līmeņa nodokļu sistēma rada lielāku energoefektivitātes palielināšanas stimulu nekā ES minimālā nodokļa likme. Tomēr Zviedrijas iestādes uzskata, ka šo nodokļu augsto vispārējo līmeni var saglabāt tikai tad, ja ziemeļu apgabalos, kuros klimata apstākļi ir radījuši neizdevīgus konkurences nosacījumus, tiks noteikts nodokļu samazinājums. Vienlaikus ar šo pasākumu tiks mazinātas apkures izmaksu atšķirības dažādu valsts apgabalu starpā, tādējādi veicinot ES reģionālās un kohēzijas politikas mērķu sasniegšanu.
            
            
               Kas attiecas uz klimata apstākļu radītajiem neizdevīgajiem konkurences nosacījumiem, tad Zviedrijas iestādes vēlreiz atkārto jau iepriekšējos lūgumos izteikto apgalvojumu, proti, ka apkures izmaksas ziemeļu reģionos ir vidēji par 30 % augstākas, jo apkures periods tajos ir ilgāks. 
            
            
               Tiek lēsts, ka aptuvenais ieņēmumu zaudējums, ko radīs samazinājums SEK 96 par MWh apmērā, ir SEK 710 miljoni jeb EUR 74 miljoni gadā.
            
            
               (1)Pasākuma darbība
            
            
               Šo pasākumu īsteno, nosakot samazinātu akcīzes nodokļa likmi elektroenerģijai. Nodokļa likmes samazinājumu piemēro tieši brīdī, kad uzliek nodokli. 
            
            
               Darbības joma
            
            
               Zviedrijas iestādes ir norādījušas, ka ģeogrāfiskā diferenciācija tika ieviesta, pamatojoties uz objektīviem datiem, kas attiecas uz vidējo temperatūru apkures sezonā. Tādējādi samazināta akcīzes nodokļa likme elektroenerģijai ir piemērojama visās pašvaldībās Norbotenas, Vesterbotenas un Jemtlandes lēnēs un šādās pašvaldībās: Sollefteo, Onge, Ērnšeldsvīka (Vesternorlandes lēnē), Jūsdāle (Jēvleborjas lēnē), Mālunga, Mūra, Uša, Elvdālena (Dālarnas lēnē) un Tūšbi (Vermlandes lēnē). Pasākums attiecas vienīgi uz mājsaimniecībām un pakalpojumu nozares uzņēmumiem, kam būtu piemērojama standarta akcīzes nodokļa likme attiecībā uz elektroenerģiju SEK 325 jeb EUR 33,83 par MWh. Tā kā apstrādes rūpniecībā patērētajai elektroenerģijai jebkurā gadījumā piemēro zemāku nodokļa likmi EUR 0,50 (SEK 5) par Mwh, tad šis pasākums neietekmēs minētās nozares uzņēmumus.
            
            
               
                  Pasākums sniedz šajā valsts daļā esošajām elektroenerģijas patērētāju grupām tādas pašas priekšrocības kā tām pašām patērētāju grupām Zviedrijas dienvidu daļā.
               
            
            
               (2)Zviedrijas iestāžu argumenti par pasākuma ietekmi uz iekšējo tirgu
            
         
         
            
               Zviedrijas iestādes uzskata, ka pasākums neietekmēs iekšējā tirgus pareizu darbību. Tās uzskata, ka, lai gan pasākums varētu ietekmēt tirdzniecību starp dalībvalstīm, samazinot konkrētos Zviedrijas ziemeļu apgabalos esošo pakalpojumu nozares uzņēmumu izmaksas, tad šī ietekme būs ierobežota, jo vairākums minētās nozares uzņēmumu parasti darbojas konkrētā ģeogrāfiskā apgabalā.
            
            
               (3)Spēkā esošie noteikumi priekšlikuma jomā
            
            
               Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai.
            
            
            
               1.2.Saskanība ar spēkā esošajiem noteikumiem politikas jomā
            
            
               (1)Īpaši politikas apsvērumi
            
            
               Direktīvas 19. panta 1. punkta pirmā daļa skan šādi: 
            
            
               "Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs".
            
            
               Zviedrijas paredzētā pasākuma mērķis ir samazināt akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi konkrētos Zviedrijas ziemeļu apgabalos. Zviedrijas iestādes vērš uzmanību uz diviem pasākuma mērķiem. Pirmkārt, tās apgalvo, ka samazinātai akcīzes nodokļa likmei ir netieša pozitīva ietekme uz vidi, jo tā ļauj Zviedrijai piemērot augstāku nodokļa likmi pārējā valstī, kura citādi būtu jāsamazina, ņemot vērā īpašo situāciju Zviedrijas ziemeļu daļā. Ņemot vērā iepriekš minēto, Komisija atzīmē, ka vides aizsardzības prasības kā tādas jau ir Direktīvas 2003/96/EK
                  3
                neatņemama sastāvdaļa un tādēļ tās nav uzskatāmas par īpašiem politikas apsvērumiem. Tomēr vispārīgie direktīvas noteikumi neparedz apmierināt specifiskas vajadzības attiecībā uz reģioniem ar ļoti īpašiem klimatiskiem apstākļiem. Tādēļ šajā kontekstā mērķis veicināt relatīvi augstas nodokļa likmes saglabāšanu, ar samazinātas likmes palīdzību izvairoties no citādi pārmērīga sloga reģionos ar šādiem apstākļiem, ir uzskatāms par īpašu politikas apsvērumu.
            
            
               Otrkārt, Zviedrijas iestādes apgalvo, ka minētais samazinājums tuvina konkrētos Zviedrijas ziemeļu apgabalos esošo patērētāju kopējās apkures izmaksas citu valsts apgabalu patērētāju izmaksām, tādējādi veicinot reģionālās un kohēzijas politikas mērķu sasniegšanu. 
            
            
               Tādējādi var uzskatīt, ka pieprasītās atļaujas pamatā ir īpaši politikas apsvērumi.
            
            
               1.3.Saskanība ar citām Savienības politikas jomām
            
            
               Standarta akcīzes nodokļa likme elektroenerģijai, ko patērē mājsaimniecības un pakalpojumu nozares uzņēmumi Zviedrijā, ir SEK 325 vai EUR 33,83 par MWh
                  4
               . Ar ierosināto samazinājumu konkrētos Zviedrijas ziemeļu apgabalos piemērojamā likme ir vismaz SEK 229 jeb EUR 26,13 par MWh. Tā kā Zviedrijas ziemeļos un arī citur valstī noteiktās elektroenerģijas nodokļa likmes ievērojami pārsniedz minimālās likmes, var pamatoti pieņemt, ka nodokļa samazinājums būtībā netieši veicinās vispārējā vides aizsardzības līmeņa paaugstināšanu, kā to ir atzīmējušas Zviedrijas iestādes.
            
            
               Šajā kontekstā pasākuma mērķis ir daļēji kompensēt augstākas apkures izmaksas, konkrētos apgabalos piemērojot samazinātu nodokļa likmi. Zviedrijas iestādes ir paudušas viedokli, ka klimatiskie apstākļi minētajos apgabalos veicina lielāku elektroenerģijas patēriņu un vidēji tas ir par 30 % lielāks nekā citur valstī, galvenokārt ilgāka apkures perioda dēļ. 
            
            
               Šajā ziņā Komisija atzīmē, ka, pamatojoties uz pašreizējām Zviedrijas elektroenerģijas cenām, ierosinātā pasākuma rezultātā noteiktais cenu samazinājums konkrētajām patērētāju grupām būs daudz mazāks par 25 %. Eurostat jaunākie dati liecina, ka šāds samazinājums varētu būt robežās no 2,7 % līdz 7 % atkarībā no konkrēto mājsaimniecību patēriņa līmeņa
                  5
               . 
            
            
               Tādēļ atvieglojuma summa ir mazāka nekā papildu izmaksas par apkuri attiecīgajos reģionos. Tāpēc fiskālais stimuls efektīvi izmantot enerģiju saglabājas vismaz tādā pašā līmenī kā citur Zviedrijā.
            
            
               Pasākums ir saderīgs ar Savienības veselības, vides, enerģētikas un transporta politiku. 
            
            
               Minētajā situācijā pasākums nav pretrunā iekšējā tirgus pareizai funkcionēšanai un nepieciešamībai nodrošināt godīgu konkurenci. Ņemot vērā to, ka pasākums attiecas vienīgi uz attālos apgabalos esošām mājsaimniecībām un pakalpojumu nozares uzņēmumiem, nav sagaidāms, ka tas varētu radīt būtiskus konkurences izkropļojumus vai izmaiņas dalībvalstu tirdzniecības modeļos. Visbeidzot, jāatgādina, ka nodokļu samazinājums attiecīgajos apgabalos ir spēkā jau trīsdesmit gadus un pēc Komisijas rīcībā esošās informācijas nav radījis šķēršļus iekšējā tirgus pareizai darbībai vai citu ES politikas mērķu sasniegšanai.
            
            
               Ar Zviedrijas iestāžu paredzēto samazinājumu akcīzes nodokļa likmes elektroenerģijai attiecīgajos reģionos joprojām būs virs minimālā nodokļu līmeņa, ko paredz Direktīvas 2003/96/EK 10. pants. Ar noteikumu, ka pasākums atbilst nosacījumiem, kas izklāstīti Vispārējās grupu atbrīvojuma Regulas (Regula (EK) Nr. 651/2014/ES)
                  6
                44. pantā, šis pasākums tādējādi ir atbrīvots no iepriekšējas paziņošanas prasības.
            
            
               (1)Pasākuma piemērošanas laiks un ES enerģijas nodokļu sistēma
            
         
         
            
               Komisija ierosina apstiprināt maksimālo Direktīvā 2003/96/EK atļauto, t. i., sešu gadu piemērošanas periodu. Šāds periods ir piemērots, lai nodrošinātu attiecīgajiem patērētājiem pietiekamu noteiktību.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               2.1.Juridiskais pamats
            
            
               Padomes Direktīvas 2003/96/EK 19. pants.
            
            
               2.2.Subsidiaritāte (neekskluzīvas kompetences gadījumā) 
            
            
               Netiešo nodokļu uzlikšana, uz ko attiecas Līguma par Eiropas Savienības darbību 113. pants, pati par sevi nav ekskluzīvā ES kompetencē Līguma 3. panta nozīmē.
            
            
               
                  Tomēr saskaņā ar Direktīvas 2003/96/EK 19. pantu Padomei tika piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis tāpēc nevar aizstāt Padomi. Tādējādi subsidiaritātes princips uz šo īstenošanas lēmumu neattiecas.
               
            
            
               2.3.Proporcionalitāte
            
            
               Šajā priekšlikumā ir ievērots proporcionalitātes princips. Nodokļu samazinājums nepārsniedz konkrētā mērķa sasniegšanai vajadzīgo.
            
            
               2.4.Instrumenta izvēle
            
            
               Ierosinātais juridiskais instruments: Padomes īstenošanas lēmums.
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               3.1.Ex post novērtējumi / spēkā esošo tiesību aktu atbilstības pārbaude
            
            
               
                  Pasākumam nav nepieciešama spēkā esošo tiesību aktu izvērtēšana.
               
            
            
               3.2.Apspriešanās ar ieinteresētajām personām
            
            
               Priekšlikuma pamatā ir Zviedrijas lūgums, un tas attiecas vienīgi uz šo dalībvalsti.
            
            
               3.3.Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               3.4.Ietekmes novērtējums
            
            
               
                  Šis priekšlikums attiecas uz atļaujas piešķiršanu atsevišķai dalībvalstij pēc tās lūguma, un ietekmes novērtējums tam nav nepieciešams.
               
            
         
         
            
               
                  Zviedrijas sniegtā informācija liecina, ka pasākumam būtu ļoti ierobežota ietekme uz nodokļu ieņēmumiem un akcīzes nodokļa likme elektroenerģijai Zviedrijas ziemeļos joprojām būtu virs minimālā nodokļu līmeņa, kas noteikts Direktīvā 2003/96/EK. Zviedrija cer, ka pasākumam būs pozitīva ietekme sociālās un kohēzijas politikas mērķu sasniegšanā.
               
            
            
               3.5.Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Zviedrijas lūguma un attiecas vienīgi uz šo dalībvalsti.
               
            
            
               3.6.Pamattiesības
            
            
               
                  Pasākums neietekmē pamattiesības.
               
            
            
               4.IETEKME UZ BUDŽETU
            
            
               Pasākums nerada Eiropas Savienībai finansiālu un administratīvu slogu. Tāpēc priekšlikums neietekmē ES budžetu.
            
            
               5.CITI ELEMENTI
            
            
               5.1.Konkrēto priekšlikuma noteikumu detalizēts skaidrojums
            
            
               
                  1. pants — Zviedrija būs atļauts turpināt piemērot samazinātu akcīzes nodokļa likmi elektroenerģijai konkrētos ziemeļu apgabalos.
               
               
                  Nodokļu līmenis pēc samazinājumiem nedrīkst būt zemāks par ES minimumu, kas noteikts Direktīvā 2003/96/EK, un samazinājums attieksies uz visiem elektroenerģijas patērētajiem, kas maksā standarta akcīzes nodokļa likmi Zviedrijas ziemeļos.
               
               
                  Pasākums palīdzētu mazāk attīstītajiem reģioniem kompensēt augstākas elektroenerģijas izmaksas, kuru iemesls ir aukstais klimats. 
               
               
                  2. pants. Saskaņā ar Zviedrijas lūgumu atļauja ir piešķirta uz sešu gadu ilgu laikposmu, sākot no 2018. gada 1. janvāra.
               
            
            
               2017/0320 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru Zviedrijai atļauj piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi konkrētos Zviedrijas ziemeļu apgabalos, saskaņā ar Direktīvas 2003/96/EK 19. pantu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2003. gada 27. oktobra Direktīvu 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai
                  7
               , un jo īpaši tās 19. pantu,
            
         
         
            
               ņemot vērā Eiropas Komisijas priekšlikumu,
            
            
               tā kā: 
            
            
               (1)Ar Padomes Īstenošanas lēmumu 2012/47/ES
                  8
                Zviedrijai līdz 2017. gada 31. decembrim ir atļauts saskaņā ar Direktīvas 2003/96/EK 19. pantu piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi dažos Zviedrijas ziemeļu apgabalos.
            
            
               (2)Zviedrija 2017. gada 10. maija vēstulē lūdza atļauju vēl turpmākos sešus gadus, proti, līdz 2023. gada 31. decembrim, piemērot samazinātu akcīzes nodokļa likmi elektroenerģijai, ko patērē tie paši saņēmēji. Jānosaka, ka samazinājums nedrīkst pārsniegt SEK 96 par MWh. Zviedrija 2017. gada 1. septembra vēstulē nosūtīja papildu informāciju un precizējumus.
            
            
               (3)Minētajos apgabalos apkures izmaksas ir vidēji par 30 % augstākas nekā citur valstī, jo apkures periods tajos ir ilgāks. Samazinot mājsaimniecību un pakalpojumu nozares uzņēmumu izdevumus par patērēto elektroenerģiju Zviedrijas ziemeļu apgabalos, tiks mazinātas patērētāju kopējo apkures izmaksu atšķirības starp šiem un pārējiem valsts reģioniem. Tādējādi pasākums veicinās reģionālās un kohēzijas politikas mērķu sasniegšanu. Nodokļa samazinājums nedrīkstētu pārsniegt summu, kas paredzēta, lai kompensētu papildu izmaksas par apkuri konkrētu Zviedrijas ziemeļu apgabalu mājsaimniecībām un pakalpojumu uzņēmumiem.
            
            
               (4)Samazinātās nodokļa likmes būs lielākas par minimālajām likmēm, kas noteiktas Direktīvas 2003/96/EK 10. pantā. 
            
            
               (5)Tā kā nodokļu samazinājums attiecas vienīgi uz attālos apgabalos esošām mājsaimniecībām un pakalpojumu nozares uzņēmumiem un šāds samazinājums nedrīkst pārsniegt papildu izmaksas par apkuri Zviedrijas ziemeļu apgabalos, nav sagaidāms, ka minētais pasākums varētu radīt būtiskus konkurences izkropļojumus vai izmaiņas dalībvalstu tirdzniecības modeļos. 
            
            
               (6)Tādējādi pasākums ir pieņemams, ievērojot iekšējā tirgus pareizas funkcionēšanas principu un nepieciešamību nodrošināt godīgu konkurenci. Tas arī ir saderīgs ar Savienības veselības, vides, enerģētikas un transporta politiku.
            
            
               (7)No Direktīvas 2003/96/EK 19. panta 2. punkta izriet, ka katrai saskaņā ar minēto pantu piešķirtajai atļaujai ir jābūt stingri ierobežotai laikā. Lai nodrošinātu pietiekamu noteiktību attiecīgajiem patērētājiem, atļauja būtu jāpiešķir uz sešu gadu laikposmu.
            
            
               (8)Ir svarīgi nodrošināt, ka joprojām ir piemērojamas atļaujas, kas piešķirtas saskaņā ar Lēmumu 2012/47/ES, lai neradītu pārtraukumu starp minētā lēmuma piemērošanas beigu datumu un šā lēmuma spēkā stāšanās datumu.
            
            
               (9)Šis lēmums neskar Savienības noteikumu par valsts atbalsta piemērošanu, 
            
            
               IR PIEŅĒMUSI ŠO LĒMUMU. 
            
            
               1. pants
            
            
               1.Ar šo Zviedrijai ir atļauts piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi, kas atrodas pielikumā uzskaitītajās pašvaldībās.
                  
                  Samazinājums no standarta valsts akcīzes nodokļa likmes elektroenerģijai nepārsniedz to, kas ir vajadzīgs, lai kompensētu papildu izmaksas par apkuri ziemeļos, salīdzinot ar pārējiem Zviedrijas apgabaliem, un tas nedrīkst pārsniegt SEK 96 par MWh.
            
            
               2.Attiecībā uz samazinātajām likmēm ir jāievēro Direktīvas 2003/96/EK prasības un jo īpaši tās 10. pantā noteiktās minimālās likmes.
            
            
               2. pants
            
            
               Šo lēmumu piemēro no 2018. gada 1. janvāra līdz 2023. gada 31. decembrim.
            
            
               3. pants
            
            
               Šis lēmums ir adresēts Zviedrijas Karalistei.
            
            
               Briselē,
            
         
         
            
                  Padomes vārdā —
            
            
                  priekšsēdētājs
            
         
         
            
                  
                     (1)
                  
                        Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai (OV L 283, 31.10.2003., 51. lpp.).
               
               
                  
                     (2)
                  
                        Aprēķins balstīts uz maiņas kursu 2017. gada 2. oktobrī (SEK 9,6055 = 1 EUR), sal. ar Direktīvas 2003/96/EK 13. panta 1. punktu un OV C 331, 3.10.2017., 3. lpp.
               
               
                  
                     (3)
                  
                        Sk. jo īpaši 6. un 7. apsvērumā.
               
               
                  
                     (4)
                  
                        Pamatojoties uz Direktīvas 2003/96/EK 5. pantu, dalībvalstis var piemērot diferencētas nodokļa likmes patēriņam uzņēmumu vajadzībām un citam patēriņam. Pamatojoties uz Direktīvas 2003/96/EK 11. panta 4. punkta noteikumiem, dalībvalstis var ierobežot samazinātās nodokļa likmes darbības jomu patēriņam uzņēmumu vajadzībām. Pamatojoties uz Zviedrijas sniegto informāciju, tā ir ierobežojusi patēriņam uzņēmumu vajadzībām piemērojamās elektroenerģijas likmes darbības jomu, attiecinot to vienīgi uz apstrādes rūpniecību. Līdz ar to nodokļa likmi par nekomerciālam mērķim patērētu elektroenerģiju piemēro gan mājsaimniecībām, gan pakalpojumu nozares uzņēmumiem. ES minimālais nodokļu līmenis nekomerciālam mērķim ir EUR 1 par MWh. 
               
               
                  
                     (5)
                  
                        Avots: Eurostat 2016. gada otrā pusgada dati par cenām. Skaitļi aptver lietojumu nekomerciālam mērķim attiecībā uz iekšzemes patērētāju gada patēriņu robežās no patēriņa, kas mazāks par 1 MWh, līdz patēriņam, kas pārsniedz 15 MWh. 
               
               
                  
                     (6)
                  
                        Komisijas Regula 651/2014/ES, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (OV L 187, 26.6.2014., 1.–78. lpp.).
               
               
                  
                     (7)
                  
                        OV L 283, 31.10.2003., 51. lpp.
               
               
                  
                     (8)
                  
                        OV L 26, 28.01.2012., 33. lpp.
               
            
      
    ---documentbreak--- 
      
         
               EIROPAS KOMISIJA
            Briselē, 1.12.2017
            COM(2017) 724 final
            PIELIKUMS
            dokumentam
            Priekšlikums Padomes Īstenošanas lēmumam,
            ar kuru Zviedrijai atļauj piemērot samazinātu akcīzes nodokļa likmi elektroenerģijai, ko patērē mājsaimniecības un pakalpojumu nozares uzņēmumi konkrētos Zviedrijas ziemeļu apgabalos, saskaņā ar Direktīvas 2003/96/EK 19. pantu
            
               
         
         
            
               PIELIKUMS
            
            
            
                     
                        Apgabali
                     
                  
                  
                     
                        Pašvaldības
                     
                  
               
                     
                        Norbotenas lēne 
                     
                  
                  
                     
                        Visas pašvaldības
                     
                  
               
                     
                        Vesterbotenas lēne
                     
                  
                  
                     
                        Visas pašvaldības
                     
                  
               
                     
                        Jemtlandes lēne
                     
                  
                  
                     
                        Visas pašvaldības
                     
                  
               
                     
                        Vesternorlandes lēne
                     
                  
                  
                     
                        Sollefteo, Onge, Ērnšeldsvīka 
                     
                  
               
                     
                        Jēvleborjas lēne
                     
                  
                  
                     
                        Jūsdāle 
                     
                  
               
                     
                        Dālarnas lēne
                     
                  
                  
                     
                        Mālunga, Mūra, Uša, Elvdālena
                     
                  
               
                     
                        Vermlandes lēne
                     
                  
                  
                     
                        Tūšbi